
1.

Torbjörn Eklund hostet kraftig mens han tok seg forsiktig frem med rullatoren i leiligheten. Fremme ved stuevinduet ble han stående en stund og se ut. Han nappet fraværende bort et gulnet blad fra en hengende potteplante mens han betraktet Hälsingegatan. Området var rolig og fredelig, både Vasaparken og Sankt Eriksplan lå i nærheten. Bortsett fra beliggenheten var det vanskelig å finne noe positivt med den nedslitte boligen hans, men Torbjörn orket ikke lenger å bry seg om verken området eller leilighetens tilstand.

Han var fullt klar over at hans dager var talte.

Han syntes han hørte skritt ute i trappeoppgangen, og snudde seg raskt og så mot døren. Skulle hjemmetjenesten komme i dag? Han prøvde å holde orden på ukedagene i hodet, men alle pillene han stappet i seg, gjorde tankene trege.

Fordi han ville ha så lite som mulig med hjemmetjenesten å gjøre, begynte han å bevege seg tilbake til sengen. Da han passerte toseter-sofaen i brunt stoff, som han hadde arvet etter foreldrene sine, innså han for en sørgelig relikvie den var blitt. Hvorfor han hadde beholdt den i alle år, visste han ikke helt. Det var i alle fall ikke av sentimentale grunner. Han hadde aldri stått foreldrene sine spesielt nær.

Da han oppdaget hybelkaninene som rullatoren virvlet opp, angret han nesten på at han hadde takket nei til tilbudet om mer hjelp. Hjemmetjenesten hadde mast på ham, men han hadde hardnakket avvist dem. Han var vant til å klare seg selv. Nå fikk det være som det var med den saken, tenkte han da han satte seg på sengekanten. Med en møysommelig bevegelse dro han beina opp.

Det banket kraftig på døren. Da skulle de altså komme i dag, men at de aldri lærte seg at han lot døren være ulåst. Han hadde mange ganger gitt beskjed om at det bare var å gå rett inn, slik at han slapp å ta med seg rullatoren ut i gangen, eller bli vekket av bankingen deres hvis han sov. Søvnen var det eneste som ga ham ro nå for tiden.

«Det er åpent», ropte han.

Der Torbjörn lå under dynen i sengen sin, kunne han konstatere at skrittene hørtes annerledes ut i dag. De var tyngre. Kanskje han var blitt tildelt en mannlig pleier. Han var slett ikke begeistret for alt tråkket inn og ut av huset, og det var en av grunnene til at han begrenset besøkene. Hvem ville vel ha fremmedfolk rekende i hjemmet sitt støtt og stadig?

Han så opp da vedkommende sto i døråpningen, og krympet seg forlegen i sengen da han innså at det slett ikke var noen fra hjemmetjenesten.

«Hva? Deg igjen …?»

«Ja, det føltes ikke som om vi ble helt enige sist.»

Torbjörn gjorde et halvhjertet forsøk på å sette seg opp.

«Ikke tro at du kan få meg til å endre mening.»

Inntrengeren senket stemmen og svarte:

«Men si meg, hva vinner du på dette? Det gjør oss jo bare til tapere begge to?»

Torbjörn hostet så kraftig at en snørrklump føk ut gjennom nesen hans. Han brydde seg ikke om å tørke den bort. Aldri før hadde han lengtet så intenst etter et besøk fra hjemmetjenesten. Selv var han altfor kraftløs til å kaste noen ut. Han savnet den han en gang hadde vært, den gamle handlekraftige Torbjörn.

Det var tider det.

«Vi kan vel kalle det for sjelepleie», fikk han frem da hosteanfallet var over.

«Det holder ikke, Torbjörn, det forstår du vel selv?»

Inntrengeren kom nærmere. Ansiktsuttrykket var truende.

Torbjörn fnøs og pekte mot alle medisinpakningene på nattbordet.

«Gi deg, det er altfor sent å skremme meg. Det innser du vel?»

Han smilte og så fornøyd på mannen. En behagelig følelse av makt fylte kroppen hans.

Smilet og overmotet forsvant imidlertid raskt da han hørte nok en ukjent lyd og deretter ble dyttet hardhendt mot hodeputen.

Før Torbjörn rakk å reagere ble en plastpose tredd ned over hodet hans.

Han prøvde med sine aller siste krefter å få posen bort, men det var nytteløst. Panikken grep ham, og han kjente hvordan blæren ga etter for redselen. Å dø med nedpisset bukse føltes uverdig. Det eneste han klarte var å krafse med fingertuppene i luften. Posen var presset så tett mot ansiktet hans at han ikke engang kunne lukke øynene.

Torbjörn burde være klar, men det var han ikke. Langt derifra.

Han syntes han hørte angriperen mumle noe om karma.

Torbjörns hender falt mot madrassen. Kroppen hans gjorde en krampetrekning. Luften nådde ikke frem til lungene lenger. En kort stund senere sluttet han helt å bevege seg. «Karma.» Tenk at et ord som Torbjörn alltid hadde hatet, skulle bli det siste han hørte.

2.

Kriminaletterforsker Penny Frost satte seg ved skrivebordet sitt, plasserte kaffekoppen på bordet foran seg og la mobilen ved siden av den. Hun var som vanlig først på plass i etterforskningsgruppen sin. Til forskjell fra Jesper dro hun ikke på treningssenteret hver morgen, og til forskjell fra Evi hadde hun ikke et trassig lite barn som måtte i barnehagen. Penny hadde riktignok barn, sønnen Dante, som fortsatt bodde hjemme, men det var mange år siden han forstyrret morgenrutinen hennes. Dante hadde nettopp fylt 30 og gjorde dessverre ingen innsats for å flytte hjemmefra.

Hun så seg rundt. Gjennom døråpningen til rommet hun delte med sine nærmeste kollegaer, hadde hun god oversikt over kontorlandskapet. Det begynte å røre på seg på Hagastaden politistasjon. Kollegaer kom slentrende inn og beveget seg mellom skrivebordene med kopper fulle av rykende varm drikke i hendene. Noen vinket, en annen hilste, men Penny nøyde seg med et avmålt nikk, det var altfor tidlig på morgenen til å engasjere seg mer enn som så.

Hun hadde ennå ikke sett snurten av verken Jesper eller Evi, og heller ikke Erling, noe som var mer uvanlig. Erling Pettersson var den typen sjef som gikk foran med et godt eksempel. Han var den første på stasjonen om morgenen, og den siste som gikk hjem om kvelden. At Erling vek fra rutinen sin akkurat i dag var imidlertid lett å tilgi. Hun unnet ham en avslappende morgen den siste arbeidsdagen før han gikk av med pensjon

Penny tok opp telefonen sin og begynte å se på ledige stillinger på arbeidsformidlingens nettside. Ikke for sin egen del. Selv om det var minst seks år igjen til hun kunne gå av med pensjon, hadde hun ingen som helst ambisjoner om å endre karrierespor. Jobbjakten gjorde hun på Dantes vegne. For ham handlet det ikke om et karrierebytte, men om i det hele tatt å begynne en karriere.

Hun lette en stund og fant en lovende kundeservicejobb hos et teknologiselskap. Det kunne passe for ham, tenkte hun. Han som tilbrakte hele dagen foran datamaskinen hjemme på gutterommet. Hun sendte lenken til ham sammen med et smilefjes, og håpet at hun ikke virket masete.

Hun fortsatte å gå gjennom stillingsannonsene mens hun funderte over sønnens arbeidsvegring. Den lå neppe i genene. Penny hadde ikke vært arbeidsledig én eneste dag i sitt liv. Det samme gjaldt foreldrene hennes.

Genene kom jo imidlertid fra to hold, og mannen som hadde bidratt med den andre halvdelen av Dantes DNA, visste hun ikke særlig mye om lenger. Den gang hun kjente ham, hadde han vært ambisiøs og arbeidsvillig. En type med driv. Sist hun hørte noe om ham, det må være ti år siden nå, hadde han jobbet seg opp til politiinspektør nede i Region sør.

Nei, Dantes arbeidsvegring kunne ikke spores tilbake til genene. Og om den ikke var et resultat av arv, så måtte det være miljøet, og det var det jo Penny som hadde stått for.

I 30 år hadde det bare vært de to, Penny og Dante. Hun hadde gjort sitt aller beste, sjonglert både karriere og foreldrerollen så godt hun kunne. Helt mislykket var hun ikke som mor. Dante hadde vokst opp til å bli en godhjertet mann. Men viljen til å bli noe, den som alltid hadde brent så sterkt i Penny, den hadde hun ikke lyktes i å gi videre til sin sønn.

En lagerjobb i Årsta lagerhaller fanget blikket hennes. Truckførerkurs var inkludert. Ikke den mest utfordrende jobben kanskje, men det var da noe. Hun sendte den også, og la til to smilefjes denne gangen.

Lenger enn det rakk hun ikke å scrolle før hun oppdaget at Jesper sto ved siden av henne.

«Søker du jobb? Skal du la oss bli alene igjen på stasjonen?» spurte han, og smilte lekent til henne.

Den nydusjede kroppen hans duftet svakt av mint. Hun visste nøyaktig hvor den lukten kom fra: en slik kombinert sjampo-og-dusjsåpe som menn ofte brukte. Penny hadde selv lånt den når hun dusjet hjemme hos Jesper etter en av kveldene deres sammen. Nå lurte hun urolig på om noen av kollegaene deres hadde lagt merke til at hun av og til luktet som Jesper.

«Det er til Dante. Han trenger bare en liten dytt i riktig retning, tror jeg.»

Jesper nikket, men sa ingenting. Han visste bedre enn å blande seg i foreldrerollen. Penny var ikke på jakt etter en bonuspappa til sin voksne sønn, i hvert fall ikke en som bare var noen få år eldre enn Dante.

Et par minutter på åtte så hun Erling komme inn døren ved resepsjonen. Det ble visst ingen sen morgen for sjefen hennes likevel, ikke engang på hans siste arbeidsdag. Hun smilte av tanken, og Erling, som så smilet hennes, løftet hånden i en hilsen før han forsvant inn på kontoret sitt.

Ti minutter senere hastet Evi inn. Hun hadde noe jaget i blikket, og det lange, svarte håret var fortsatt bustete, som om hun nettopp hadde stått opp. Det krevdes ingen skarpsindig etterforsker for å skjønne at hun hadde hatt nok en strevsom morgen med datteren.

Evis datter, Molly, var fem år og en meget bestemt ung dame. Den egenskapen hadde hun arvet fra sin mor, og disse to sta jernviljene utkjempet daglige kamper om morgenrutinen. Fikk hun spise grøten sin i sofaen? Var det greit å gå i barnehagen i glitrende kortbukser i februar? Og var det virkelig nødvendig å pusse tennene hver dag?

Penny kunne ikke huske slike konflikter fra Dantes barndom. Han hadde ikke vært krevende som barn.

Evi dumpet ned i kontorstolen sin og himlet med øynene.

«Gikk jeg glipp av avskjedstalen? Har de sagt hvem som erstatter Erling?»

Penny ristet på hodet.

«De har ikke sagt noe ennå. Erling kom nettopp inn.»

«Så sent?»

Penny rakk ikke å svare før Jeanette, stasjonens resepsjonist, dukket opp i den andre enden av det store rommet. Hun smilte så bredt at tannkjøttet syntes, og selv om hun hevet stemmen så mye at hun nesten ropte for å bli hørt, klarte hun på en eller annen måte likevel å virke altfor smørblid.

«Kan jeg be dere alle om å samles i resepsjonen?»

Arbeidet med å erstatte Erling Pettersson hadde vært en langdryg affære. Skylden for dette lå delvis hos Penny. Hun hadde tidlig blitt spurt om å overta jobben hans, gjennomgått hele rekrutteringsprosessen, blitt tilbudt stillingen og takket ja.

Hun spiste ofte lunsj med Erling, og visste utmerket godt hva arbeidet hans innebar. Erling snakket gjerne om sjarmen i å implementere ny metodestøtte, eller om tilfredsheten som innfant seg etter administrativ effektivisering.

Han hadde vært så overbevisende at han hadde klart å innbille Penny at også hun ville like slike gjøremål. Det skadet selvsagt heller ikke at både lønn og pensjon ville fått et tiltrengt løft.

Noen uker etter at hun hadde takket ja til jobbtilbudet, begynte hun imidlertid å tvile. Det kom stadig nye, grove saker inn til gruppen hennes, og gamle saker gikk videre til tiltale. Teamet oppnådde gode resultater og jobbet godt sammen. De utgjorde en forskjell. Kunne hun gi slipp på det?

Hun hadde noen år igjen i yrket. Og nå hadde hun frivillig påtatt seg å vie disse årene til administrasjon og personalspørsmål. Hun så for seg hvordan Jesper, Evi og de andre fortsatte å gjøre nytte for seg der ute, løse forbrytelser og faktisk hjelpe mennesker, mens hun satt på et eller annet sjefsmøte og stirret på en Powerpoint-presentasjon om politiets verdigrunnlagsarbeid.

Overbevisningen og iveren forsvant. Hun hadde fått kalde føtter og hadde ikke noe annet valg enn å gå til personalavdelingen og meddele det.

På det tidspunktet hadde den kandidaten som var nummer to allerede takket ja til en annen stilling, og derfor ble det bestemt at rekrutteringen måtte starte forfra igjen.

Verken Penny eller kollegaene visste om personalavdelingen hadde rukket å finne en erstatter, men nå var dagen kommet da Erling Pettersson etter lang og tro tjeneste skulle takke for seg.

Alle reiste seg fra skrivebordene sine og gikk mot resepsjonen.

«Jeg tror det blir Edblad, han som jobber i Solna. Jeg har hørt at han har søkt», hvisket Evi.

«Nei, faen heller», sa Jesper. «Ikke den klovnen. Jeg håper på Anna Eriksson fra Vällingby. Jeg møtte henne i heisen for et par uker siden. Hun hadde vært på intervju. Hun er fornuftig, synes jeg.»

Hele stasjonen hadde nå samlet seg i den store resepsjonen. Noen og femti politifolk og sivilt ansatte trengte seg sammen i en halvsirkel, alle med oppmerksomheten rettet mot Erling. Penny antok i alle fall det. Muren av kollegaer sperret for utsikten, og hun var ikke høy nok til å se over hodene deres. Hun prøvde å presse seg frem så diskré som mulig, samtidig som hun hørte at Erling tok fatt på talen sin.

«Jeg vet ikke helt i hvilken ende jeg skal begynne her», sa han. «I dag er riktignok en avslutning for meg personlig, men for dere andre er denne dagen starten på noe nytt, så jeg vil ikke sløse bort for mye av tiden deres med å snakke om det som har vært. Men én ting vil jeg likevel få sagt, og det er at det har vært en stor ære å samarbeide med hver og en av dere. Denne tiden og dette arbeidet har vært det viktigste og morsomste jeg har gjort i mitt liv. Jeg er mer takknemlig for det enn jeg tror dere aner.»

Han tok en pause. Penny var nesten i mål, hun trengte bare å presse seg forbi Eskilsson før hun stod i fremste rad.

«Ved min side står den personen som skal fortsette arbeidet mitt her på stasjonen», fortsatte Erling. «Jeg skal la deg fortelle mer selv, men først vil jeg uttrykke mine varmeste lykkønskninger. Jeg er overbevist om at du kommer til å passe utmerket inn her. Mine damer og herrer, nå gir jeg ordet til den nye sjefen for Hagastaden politidistrikt: Pål Fransson.»

Hun hørte navnet i samme øyeblikk som hun fikk øye på mannen. Hun ble stående som fastfrosset foran de fremmøtte, og kunne ikke annet enn å stirre på ham og måpe.

Penny oppfattet ikke et eneste ord av det Pål sa til sine nye kollegaer. Hjernen hennes gikk på høygir mens den prøvde å sortere tankene og følelsene som var vekket til live.

På et tidspunkt møtte hun blikket til Pål, og hun var i det minste tilstrekkelig til stede til å oppfatte at også han reagerte da han så henne. En liten gnist av gjenkjennelse som brakte ham en smule ut av balanse, et raskt smil mot henne.

Penny lukket øynene, og det gikk noen sekunder før hun innså hvor rart det måtte se ut om noen så henne nå. Som et barn som stenger verden ute i en naiv forhåpning om at det man ikke ser, heller ikke finnes.

Hun åpnet øynene. Han stod fortsatt foran henne. Pål Fransson. Hennes nye sjef.

Og Dantes far.

3.

Penny følte seg svimmel da hun forlot resepsjonen.

Helst ville hun ha skiftet til joggesko og tatt seg en runde i Hagaparken, bare for å klarne tankene. Men Penny rakk ikke engang bort til skrivebordet sitt før hun kjente en hånd på skulderen.

Da hun snudde seg, sto Pål der.

«Penny, jeg syntes nok det var deg. Så hyggelig å se deg. Jeg hadde ingen anelse om at du jobbet her. Hvordan har du det?»

«Jo, bra», fikk hun presset frem. «Bare bra.»

Hun lurte på hva han så, når han så på henne nå. Sannsynligvis ikke noe mer enn en gammel flamme. En han kanskje hadde ofret en tanke nå og da opp gjennom årene, men neppe noe mer enn det.

Romansen deres hadde vært intens, men kortvarig. Og tretti år er lenge nok til at minner blir utydelige.

Men ikke for Penny. Hun så bare én eneste ting når hun så på Pål. Dantes far. De var så like på hverandre. Den naturlig ranke holdningen og den rolige, beherskede måten å bevege seg på. De store, grønne øynene og det mørke håret. Det var som å få et glimt inn i Dantes fremtid. Med ett ble hun mer håpefull på vegne av sønnen. Kanskje var han bare en som blomstret sent?

«Så fint», sa Pål. «Har du familie?»

«En sønn, men han er stor nå. Og du da?»

«Ja, kone og to barn på tolv og seksten. Det er full fart hjemme.»

Penny tidde. Dante hadde halvsøsken, to stykker.

I mangel på svar fra Penny fylte Pål tomrommet i samtalen.

«Du, vi får gjenoppta dette senere. Jeg vil veldig gjerne høre mer om deg, men jeg fikk nettopp melding fra operasjonssentralen. Et mistenkelig dødsfall, mulig drap. Den avdøde heter Torbjörn Eklund og ble funnet død i sitt eget hjem. Kriminalteknikerne er der allerede. Jeg vil at du og teamet ditt tar dette. Dere kan rapportere til meg når dere er tilbake.»

Penny ble lettet over beskjeden, selv om det å føle lettelse i forbindelse med et drap kanskje ikke var spesielt passende. Nå trengte hun ikke å finne på en unnskyldning for å komme seg unna Pål.

«Vi drar med en gang», svarte hun og skyndte seg av sted.

Leiligheten i Hälsingegatan lå ikke langt fra Hagastaden politistasjon. En spasertur dit ville ikke ha tatt mer enn ti minutter, og hvis været hadde vært bedre, hadde de kanskje latt bilene stå. Nå var de imidlertid langt inne i en usedvanlig miserabel februar måned. Det hadde vært rikelig med nedbør, og termometeret balanserte rundt null grader. På fortauene lå det brun sørpe. Å kalle det for snø ville vært altfor generøst, tenkte Penny grettent da hun steg ut av bilen og vasset de få skrittene bort til inngangen.

Heisen i den gamle bygården ved Vasaparken var fra århundreskiftet og hadde både glassruter og sjalusidør. Alle tre presset seg inn den lille heisen, Penny, Evi og Jesper. Fra heisen kunne de se at Hanna og Amir, to uniformerte kollegaer, banket på dørene til avdødes naboer.

De steg ut i fjerde etasje. Innenfor den åpne leilighetsdøren, på den andre siden av sperrebåndet, sto kriminaltekniker Ebba Hallengren. Hun jobbet ofte med de samme sakene som Penny og var en munter type, tilsynelatende upåvirket av mørket som preget arbeidsdagen hennes.

Ebba hilste og rakte frem blå skotrekk.

«Hei! Vi holder på å runde av her inne. Dere kan komme inn.»

Penny trakk skotrekkene over skoene før hun smatt under båndet. Det knaket i høyre kne, og hun skar en grimase mens hun holdt opp båndet for Evi, som fulgte grasiøst etter.

Gangen var dunkelt opplyst, og i luften lå det en velkjent lukt av alderdom og ensomhet, av innestengt og urent. Den samme odøren hadde møtt Penny da hun besøkte moren de siste årene av hennes liv, etter at Pennys far hadde dødd og moren plutselig sto alene igjen.

Penny bet tennene sammen ved minnet og gikk videre inn i leiligheten, tett fulgt av Jesper og Evi.

«Deprimerende sted», konstaterte Jesper da de kom inn i stuen. Langs den ene veggen i rommet sto en toseters sofa i brunt stoff, antagelig kjøpt en gang på 70-tallet. Foran sofaen sto et lavt bord fra samme epoke. Oppå bordet, bare en drøy halvmeter fra sofaen, sto en lubben liten TV som kanskje ikke var fullt så gammel som møblene, men den var neppe kjøpt på 2000-tallet. Det eneste som dekket gulvet i rommet, var hybelkaniner.

Ebba sluttet seg til dem.

«Han ligger der inne», sa hun og pekte mot en døråpning.

Penny hadde besøkt utallige åsteder, men ble likevel fylt av ubehag da hun gikk inn i det halvmørke soverommet og så den avdøde. Torbjörn Eklunds kropp ga et alderdommelig og skjørt inntrykk. Han lå i sengen oppå dynen, kledd i underbukse og en slitt hvit T-skjorte. Den beskjedne påkledningen avslørte en avmagret kropp, og selv om han måtte ha ligget død en stund hadde huden en gulaktig tone. Det var imidlertid øynene hans som fikk Penny til å hive etter pusten.

Over den døde mannens hode hadde noen tredd en pose av gjennomsiktig plast, og den strammet mot ansiktshuden. Gjennom plasten stirret Torbjörn Eklund rett inn i evigheten. Øynene var oppsperrede, og blikket var fastfrosset i den redselen han måtte ha følt i dødsøyeblikket. Dette, tenkte Penny, var ansiktsuttrykket til en mann som da han døde hadde visst at han hadde tatt sitt siste åndedrag.

Evi gikk nærmere sengen og studerte offeret.

Hun pekte mot plastposen.

«Ser dere kantene på posen? De er strukket ut. Noen har stått her, lent seg over ham og holdt posen fast til han ble kvalt.»

«Snarere flere», sa Jesper. «Det krever fire hender å kvele noen på den måten. Selv om plastposen er ganske kraftig, burde offeret ha klart å rive den i stykker med hendene. Det tyder på at det har vært minst to personer her. Kanskje en som kvalte, og en som holdt armene hans nede.»

Penny lyttet til kollegaenes teorier mens hun lot blikket vandre rundt i det lille soverommet. Det var minst like skittent og spartansk innredet som stuen. En seng, et nattbord og et klesskap. Gulv uten tepper. Vegger uten kunst. Som om Torbjörn Eklund en gang for flere tiår siden hadde anskaffet det minimum som kreves for å kunne kalle en leilighet for et hjem, og deretter hadde nøyd seg med det.

På nattbordet ved siden av sengen lå flere medisinesker. Penny bøyde seg over dem for å inspisere dem uten å røre noe. Hun talte åtte forskjellige preparater, men det eneste hun kjente igjen var Citodon, en kombinasjon av smertestillende og opiat. På apotekets etikett sto det at forskrivende lege het Lisa Olsson. Hun noterte navnet og rettet seg opp.

«Vi må undersøke hvilken sykdom han led av», sa Penny, «men inntil videre tror jeg vi kan koste på oss et par ulike hypoteser. Dels at sykdommen var alvorlig, med tanke på hans åpenbart dårlige fysiske tilstand og den store mengden medisiner, dels at den kanskje gjorde ham så svak at vi ikke kan utelukke én enkelt gjerningsperson. Det er mulig at han rett og slett ikke hadde styrke nok til å kjempe imot.» Hun snudde seg mot Ebba. «Har dere funnet noe elektronikk?»

«Ikke mye. Det er litt steinalder her inne. TV-en i stuen og en fasttelefon på kjøkkenet. Det er en skriver også», sa hun og pekte mot enda en døråpning, som førte inn til et arbeidsværelse.

«Men ingen datamaskin, mener du?»

Den unge kriminalteknikeren ristet på hodet.

«Ganske snodig, ikke sant? En skriver uten en datamaskin.»

Penny gikk mot døråpningen, og Ebba fulgte etter.

Arbeidsværelset var akkurat som Penny hadde forventet. Det var ingen andre møbler enn et skrivebord og en pinnestol der. På skrivebordet sto det riktignok en skriver. Den hvite maskinen sto i en underlig kontrast til denne tidskapselen av en leilighet. Skriveren, en ganske solid sak av merket Brother, så helt moderne ut så vidt Penny kunne bedømme.

«Denne er det nok verdt å kikke nærmere på», sa Ebba og pekte mot en skoeske som sto på gulvet ved siden av skrivebordet.

Penny satte seg på huk og tittet ned i esken. Den var fylt til randen av krøllete papirlapper. Kvitteringer, tenkte hun først, før hun så logoene.

DD, V86, V75. Spillekuponger, hundrevis av dem. Penny la hodet på skakke og leste de øverste. De var alle utstedt av samme kommisjonær: Vasa Spel och Tobak. Hun kjente til den lille kiosken. Den lå rett rundt hjørnet.

Hun reiste seg og fortsatte gjennom leiligheten. I et tørkestativ på kjøkkenet sto en tallerken, et glass, en gaffel og en kniv. På badet hang et håndkle på en krok som var festet i døren. Jesper hadde rett, tenkte Penny. Det var et dystert sted. Mer som et monument over et menneskes ensomhet, enn en bolig.

Hun vendte tilbake til soverommet og betraktet liket. Helt alene hadde han jo ikke vært på slutten, tenkte hun. Minst én person hadde besøkt Torbjörn Eklund, og den personen hadde tatt livet av ham.

